Onderwerp: BOER MET KOPSKOOT VERMOOR Tue Apr 20, 2010 8:43 pm
Sonja van Buul en Linda de Beer, Beeld
Johannesburg - 'n Boer is die naweek koelbloedig doodgeskiet en 'n ander is deur 'n toe venster gewond in twee plaasaanvalle die naweek in Limpopo en Noordwes.
Frik van Deventer (64) is Saterdagaand op sy plaas, Langwater, naby die Botswana-grens en Dorset in die Vaalwater-gebied in die Waterbergstreek met 'n kopskoot vermoor.
In die ander aanval is 'n slapende Danie Nortjé (58) Saterdagnag op sy plaas tussen Potchefstroom en Vanderbijlpark deur sy slaapkamervenster en toe gordyne met vermoedelik 'n haelgeweer in die rug geskiet.
"Hy was baie swak, want hy het baie bloed verloor," het Nortjé sr. Sondag gesê.
Vanessa Jackson, woordvoerder van ER24 wie se paramedici Nortjé jr. op die toneel behandel het, het gesê sy toestand is aanvanklik as kritiek beskou, maar hy was teen Sondagoggend bestendig.
Die Limpopo-moord kom 'n dag nadat Jan Wheeler (65) in die vroeë oggendure op 'n plaas sowat 10 km buite Marble Hall vermoor is waar hy as bestuurder gewerk het. Hy is gesteek en verskeie kere geskiet.